Марко Ганчев
Кръвна картина

chitanka.info

Имаше някой, нали,

който с микроскопи и лупи

беше открил, че се дели

кръвта на четири групи.

Значи с постоянство и наблюдение

е доказал тоз учен мъж,

че на човек още от рождение

стремежът към груповщина

му е присъщ.

Щом са изучени какви са и що са

кръвните групи до края,

аз пък ще взема с въпроса

за безкръвните групи да се занимая.

Има ги по съюзи и предприятия,

горе и долу по места.

Делят се не по кръв, а по симпатия,

тъй като им е

много малко кръвта.

Докато кръвната група

не позволява

кръв от друга да й се прелива,

то безкръвната

за цел си поставя

кръвчицата на другата да изпива.

Не са четири тия групи безкръвни,

много са, но имат белег типичен:

едната огън по тебе ще блъвне,

ако на другата си симпатичен.

Нов ако си, дълго те бавят и баят,

питат се какъв ли си като такъв,

не те приемат, докато не узнаят

на коя група би прелял кръв.

Заключение на моята студия малка:

както с кръвните групи бива,

и от безкръвните

остава утайка,

само че по-горчива…

1965

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.